Die soziale Schichtung is in Eschtl noch in em ziemlisch primitive Stadium un mer kann eigentlisch känns vun de bekannte Schichtungsmodelle owende.Bei ännre genaue Betrachtung kann mer feschtschtelle, dass es e paar Eschtler gibt, die e gewisses Osehe bei ihre Miteschtler hänn: So steht am Kopf vun de Eschtler än Owwereschtler, genannt "Luchs", der die Roll vun em owwerschte Entscheidungsorgan oinimmt. In Streitfäll un bei allgemeiner Ratlosischkeit  is er derjenische, der saacht, wu's lang geht. An soine Seit steht noch der Rat der Weißen, des is e Grupp, die sisch aus de Dorfälteschte zusammesetzt (deswesche ach der Name: Weiß sinn vor allem ihr Hoor...). Oft wärrn erscht die um Rat gfroocht, bevor de Owwereschtler vun soine Unnertane beläschtigt werd.Des äfache Volk spaltet sisch dann in zwää Lager: Uff de ände Seit die westlische Sippe (Jääscher, Sammler), uff de andere Seit die östlische Sippe (Kriescher, Holzhacker). Beide Sippe wärrn jeweils vun  em Ofiehrer befehlischt, die zwää Ofiehrer selbscht unnerschtehn dann awwer widder direkt 'm Owwereschtler. Vertikale Mobilität is somit in dere G'sellschaft fascht gar net vorhande, wer als Sammler gebore is, werd ach immer Sammler bleiwe.